b'\n_START_ARTICLE_\nNeodvisna univerza v Moskvi\n_START_PARAGRAPH_\nNeodvisna univerza v Moskvi (rusko \xd0\x9d\xd0\xb5\xd0\xb7\xd0\xb0\xd0\xb2\xd0\xb8\xd1\x81\xd0\xb8\xd0\xbc\xd1\x8b\xd0\xb9 \xd0\x9c\xd0\xbe\xd1\x81\xd0\xba\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd1\x83\xd0\xbd\xd0\xb8\xd0\xb2\xd0\xb5\xd1\x80\xd1\x81\xd0\xb8\xd1\x82\xd0\xb5\xd1\x82, kratica NMU/IUM (\xd0\x9d\xd0\x9c\xd0\xa3)) je nedr\xc5\xbeavna izobra\xc5\xbeevalna ustanova za poklicne matematike, ki deluje po na\xc4\x8delu visoko\xc5\xa1olskega izobra\xc5\xbeevanja. Leta 1991 jo je ustanovila skupina znanih akademikov, profesorjev in navdu\xc5\xa1encev za pou\xc4\x8devanje matematike: Arnold, Novikov, Sinaj, Faddejev, Tihomirov, R. L. Dobru\xc5\xa1in in drugi. Odlo\xc4\x8dilno vlogo pri oblikovanju univerze sta imela tudi profesor Deligne in R. MacPherson, ter tudi znani u\xc4\x8ditelj in organizator matemati\xc4\x8dnih olimpiad Konstantinov. Decembra 1996 je prvih sedem diplomantov prejelo diplome._NEWLINE_NMU ima oddelka za matematiko in teoreti\xc4\x8dno fiziko ter podiplomsko \xc5\xa1olo. Predavanja in seminarje lahko obiskuje vsakdo, \xc5\xa1tudent pa lahko postane, ko opravi 3 izpite. NMU je edina nedr\xc5\xbeavna univerza za izobra\xc5\xbeevanje poklicnih matematikov v Rusiji. Njeno diplomo priznavajo \xc5\xa1tevilne ugledne matemati\xc4\x8dne ustanove, kot so Matemati\xc4\x8dni in\xc5\xa1titut Steklova, Univerza Harvard ali Weizmannov znanstveni in\xc5\xa1titut.'